**ŠTATÚT**

**SLOVENSKEJ KOMORY SOCIÁLNYCH PRACOVNÍKOV**

**A ASISTENTOV SOCIÁLNEJ PRÁCE**

z 18. septembra 2015

v znení zmien z 22. novembra 2017.

Slovenská komora sociálnych pracovníkov a asistentov sociálnej práce sa na svojom ustanovujúcom sneme, v súlade s § 14 ods. 3 zákona č. 219/2014 Z. z. o sociálnej práci a o podmienkach na výkon niektorých odborných činností v oblasti sociálnych vecí a rodiny a o zmene a doplnení niektorých zákonov (ďalej len „zákon”) uzniesla na tomto štatúte:

**PRVÁ ČASŤ**

**VŠEOBECNÉ USTANOVENIA**

**Článok 1**

**Základné ustanovenia**

1. Slovenská komora sociálnych pracovníkov a asistentov sociálnej práce (ďalej len „komora“) je zriadená zákonom č. 219/2014 Z. z. o sociálnej práci a o podmienkach na výkon niektorých odborných činností v oblasti sociálnych vecí a rodiny a o zmene a doplnení niektorých zákonov (ďalej len „zákon“).
2. Štatút komory upravuje podrobnosti o postavení, právomoci a pôsobnosti komory, jej orgánoch, o vzniku a zániku členstva v komore a základných zásadách hospodárenia s majetkom komory.

**Článok 2**

**Postavenie komory**

1. Komora je nezávislá, nepolitická, samosprávna profesijná organizácia, ktorá združuje sociálnych pracovníkov a asistentov sociálnej práce v Slovenskej republike.
2. Sídlom komory je hlavné mesto Slovenskej republiky Bratislava.
3. Komora plní a zabezpečuje plnenie úloh stanovených komore zákonom, týmto štatútom a ďalšími vnútornými predpismi komory. Komora spolupracuje s orgánmi verejnej správy, stavovskými organizáciami, vzdelávacími inštitúciami a s ďalšími právnickými a fyzickými osobami.

**Článok 3**

**Pôsobnosť komory**

1. K základným úlohám komory patrí:
2. plnenie si povinností vo veciach zápisu do zoznamu členov komory a výmazu zo zoznamu členov komory,
3. ochrana práv a záujmov členov komory v súvislosti s výkonom sociálnej práce, poskytovanie členom komory bezplatné poradenstvo v súvislosti s výkonom sociálnej práce a sprostredkovanie právneho zastupovania členov komory v konaní pred súdmi Slovenskej republiky vo veciach súvisiacich s výkonom sociálnej práce,
4. rozhodovanie vo veciach povolenia, disciplinárneho previnenia a vo veciach uznania osvedčenia, vysvedčenia alebo iného dokladu o absolvovaní špecializačného vzdelávacieho programu ustanoveného pre špecializovaný odbor sociálnej práce alebo o absolvovaní vzdelávacieho programu ustanoveného pre nadstavbovú odbornú činnosť vydaného zahraničnou školou alebo iným oprávneným orgánom podľa právnych predpisov príslušného štátu,
5. konanie vo veciach podnetov, návrhov a sťažností svojich členov v súvislosti s ich právami a povinnosťami vyplývajúcimi zo zákona a iných všeobecne záväzných právnych predpisov,
6. vydávanie vnútorných predpisov a etického kódexu sociálneho pracovníka a asistenta sociálnej práce,
7. vydávanie stanovísk k etickým otázkam výkonu sociálnej práce,
8. poskytovanie údajov zo zoznamu členov komory a z registra povolení na účely štátnych štatistických zisťovaní,
9. zabezpečovanie medzinárodnej spolupráce s profesijnými združeniami a vzdelávacími inštitúciami v oblasti vecnej pôsobnosti komory,
10. ochrana statusu profesie sociálneho pracovníka a asistenta sociálnej práce a podieľanie sa na jeho spoločenskom zvyšovaní,
11. vydávanie stanovísk k výkonu sociálnej práce s dôrazom na všeobecné štandardy kvality výkonu sociálnej práce,
12. pripomienkovanie zákonov a iných strategických dokumentov, ktoré majú vplyv na výkon sociálnej práce,
13. organizovanie a zabezpečovanie vzdelávania vrátane sústavného vzdelávania pre členov komory a ďalších záujemcov v súlade s § 4 zákona o sociálnej práci za účelom zvýšenia kvality a odbornosti výkonu sociálnej práce,
14. hodnotenie sústavného vzdelávania v sociálnej práci sociálneho pracovníka vykonávajúceho samostatnú prax,
15. vedenie, pravidelné aktualizovanie a sprístupňovanie na webovom sídle komory informácií daných zákonom, najmä zoznam členov komory, zoznam hosťujúcich a čestných členov komory, zoznam členov orgánov komory a register povolení na výkon samostatnej praxe sociálneho pracovníka a asistenta sociálnej práce,
16. ďalšie povinnosti vyplývajúce zo zákona.

**Článok 4**

**Členstvo**

1. Komora združuje členov komory. Členstvo v komore je dobrovoľné a vzniká zápisom do zoznamu členov komory.
2. Členom komory môže byť fyzická osoba, ktorá
3. je odborne spôsobila na výkon sociálnej práce v zmysle §4 a §5 zákona,
4. vykonáva sociálnu prácu,
5. komoru písomne požiada o zápis do zoznamu členov komory.
6. Predstavenstvo komory zapíše fyzickú osobu spĺňajúcu podmienky členstva do zoznamu členov komory do 30 kalendárnych dní odo dňa doručenia žiadosti fyzickej osoby spĺňajúcej podmienky o zápis do zoznamu členov komory a dokladov preukazujúcich splnenie kvalifikačného predpokladu na výkon sociálnej práce a vykonávanie sociálnej práce v praxi. Predstavenstvo komory doručí fyzickej osobe zapísanej do zoznamu členov komory potvrdenie o členstve do 30 kalendárnych dní odo dňa zápisu do zoznamu členov.
7. Ak predstavenstvo komory nezapíše fyzickú osobu do zoznamu členov komory do 30 kalendárnych dní odo dňa doručenia žiadosti o zápis do zoznamu členov, písomne jej túto skutočnosť oznámi do 60 kalendárnych dní odo dňa doručenia žiadosti o zápis do zoznamu členov komory. Súčasťou tohto oznámenia je odôvodnenie nezapísania a poučenie o možnosti podať námietku proti nezapísaniu do zoznamu členov komory. O podanej námietke proti nezapísaniu fyzickej osoby do zoznamu členov komory rozhodne profesijná rada komory.
8. Ak predstavenstvo komory nezapíše fyzickú osobu do zoznamu členov komory alebo ak predstavenstvo komory neoznámi nezapísanie do zoznamu členov komory do 60 kalendárnych dní odo dňa doručenia žiadosti o zápis, ten sa považuje za vykonaný dňom doručenia žiadosti do zoznamu členov komory.
9. Člen komory má právo
	1. byť volený za predsedu komory a do orgánov komory,
	2. využívať bezplatné poradenstvo v súvislosti s výkonom sociálnej práce,
	3. na sprostredkovanie právneho zastupovania v konaní pred súdmi Slovenskej republiky vo veciach súvisiacich s výkonom sociálnej práce,
	4. predkladať návrhy na priznanie postavenia hosťujúceho člena komory a na udelenie čestného členstva v komore inej fyzickej osobe, ktorá nie je členom komory,
	5. zúčastniť sa na rokovaní orgánov komory a vyjadriť sa veci, ktorá je prerokovávaná na rokovaní orgánov komory, a to ak ide o vec, ktorou je člen komory priamo dotknutý.
10. Člen komory je povinný
	1. vykonávať sociálnu prácu v súlade so zákonom a inými všeobecne záväznými právnymi predpismi Slovenskej republiky a v súlade s etickým kódexom vydaným komorou,
	2. dodržiavať štatút komory a vnútorné predpisy komory,
	3. oznamovať predstavenstvu komory skutočnosti rozhodujúce pre jeho členstvo v komore, a to do 30 dní odo dňa, keď sa o tejto skutočnosti dozvedel,
	4. riadne a včas platiť členský príspevok, okrem obdobia prerušenia členstva v komore.
	5. vzdelávať sa v súlade s požiadavkami na kvalitu a odbornosť výkonu sociálnej práce vyplývajúcimi zo zákonov alebo iných právnych predpisov
11. Členstvo v komore sa preruší
	1. dňom doručenia písomného oznámenia člena komory o prerušení členstva v komore na adresu sídla komory na obdobie uvedené v oznámení. Ak v oznámení nie je uvedený obdobie, na ktoré má byť členstvo prerušené, členstvo sa preruší najviac na tri roky odo dňa doručenia žiadosti o prerušenie členstva v komore,
	2. dňom pozastavenia platnosti povolenia na výkon samostatnej praxe,
	3. uložením disciplinárneho opatrenia podľa zákona.
12. Členstvo v komore zaniká
	1. dňom doručenia písomného oznámenia člena komory o ukončení členstva v komore na adresu sídla komory, ak v oznámení nie je uvedený neskorší deň ukončenia členstva v komore,
	2. smrťou člena komory alebo jeho vyhlásením za mŕtveho,
	3. uložením disciplinárneho opatrenia podľa § 25 ods. 2 písm. d) zákona, vrátane neplnenia povinnosti úhrady členského príspevku za obdobie 24 kalendárnych mesiacov,
	4. uplynutím jedného roka, počas ktorého člen komory nevykonával prax sociálneho pracovníka alebo asistenta sociálnej práce, ak mu členstvo v komore nebolo prerušené,
	5. odňatím povolenia na výkon samostatnej praxe sociálneho pracovníka alebo asistenta sociálnej práce.

**Článok 5**

**Čestný a hosťujúci člen komory**

1. Snem komory môže fyzickej osobe, ktorá nie je členom komory, priznať postavenie hosťujúceho člena komory a udeliť čestné členstvo v komore.
2. Postavenie hosťujúceho člena komory môže na návrh niektorého z orgánov komory alebo na návrh najmenej desiatich členov komory priznať snem komory členovi iného profesijného združenia alebo iného stavovského združenia z oblasti vzdelávania, odborníkovi z oblasti vzdelávania alebo odborníkovi z oblasti sociálnych vecí a rodiny. Hosťujúci člen komory má právo zúčastňovať sa zasadnutí snemu komory, ale bez hlasovacieho práva a má právo byť zvolený do profesijnej rady komory.
3. Postavenie hosťujúceho člena komory môže na návrh niektorého z orgánov komory alebo na návrh najmenej desiatich členov komory snem komory odňať.
4. Čestné členstvo v komore môže na návrh niektorého z orgánov komory alebo na návrh najmenej 20 členov komory snem komory udeliť fyzickej osobe, ktorá nie je členom komory a ktorá významnou mierou prispela k rozvoju sociálnej práce. Čestný člen komory má právo zúčastňovať sa zasadnutí snemu komory, ale bez hlasovacieho práva.
5. Čestné členstvo v komore môže na návrh niektorého z orgánov komory alebo na návrh najmenej 20 členov komory snem komory odňať.

**Článok 6 ( článok doplnený)**

**Orgány komory**

1. **Orgány komory** sú
	1. snem komory,
	2. predstavenstvo,
	3. dozorná rada,
	4. profesijná rada,
	5. disciplinárna komisia.
2. Člen komory môže byť zvolený do orgánu komory aj na viac po sebe nasledujúcich funkčných období. Podrobnú úpravu týkajúcu sa priebehu volieb do orgánov komory upravuje volebný poriadok komory. Funkcie v orgánoch komory sú čestné.
3. Funkcie v orgánoch komory podľa čl. 6, bodu 1), písm. b) až e) sú navzájom nezlučiteľné.
4. **Predseda Komory** je štatutárnym orgánom Komory**,** zastupuje Komoru navonok,koná v mene Komory vo všetkých veciach samostatne, pokiaľ tento štatút alebo iné vnútorné predpisy komory neurčujú inak. Predseda komory je zároveň predsedom predstavenstva komory a je volený snemom komory. Funkčné obdobie predsedu komory je štvorročné.
5. **Predseda komory najmä:**
6. riadi, organizuje a zabezpečuje chod komory,
7. vedie zasadnutia snemu komory,
8. zvoláva a vedie zasadnutia predstavenstva a podpisuje jeho uznesenia,
9. podpisuje v mene Komory zmluvy a robí všetky úkony týkajúce sa majetku Komory, o ktorých rozhodol snem alebo predstavenstvo,
10. zabezpečuje realizáciu uznesení snemu ako aj uznesení a rozhodnutí predstavenstva,
11. plní ďalšie úlohy, ktoré mu zverilo predstavenstvo alebo snem komory.
12. **Podpredseda komory** je zároveň podpredsedom predstavenstva komory. Zastupuje predsedu komory počas jeho neprítomnosti, nespôsobilosti na výkon funkcie, vzdania sa funkcie, alebo smrti a to v plnom rozsahu jeho práv, s výnimkou kompetencií, ktoré si predseda komory vyhradil pre seba so súhlasom predstavenstva, alebo plnenia úloh, o ktorých rozhodne predstavenstvo na svojom zasadnutí.
13. Podpredsedu komory volí a odvoláva predstavenstvo komory zo svojich členov.
14. Predsedom komory a podpredsedom komory môže byť iba sociálny pracovník, ktorý je členom komory.
15. Predsedu komory môže počas funkčného obdobia odvolať snem komory, pokiaľ:
	1. požiada o uvoľnenie z funkcie,
	2. naplní podmienky pre prerušenie alebo zánik členstva v komore,
	3. koná v rozpore so štatútom, alebo uzneseniami snemu komory alebo vnútornými predpismi komory.

**Článok 7 ( článok je doplnený)**

**Snem komory**

1. **Snem komory** je najvyšší orgán komory. Snem komory tvoria členovia komory.
2. Snem komory najmä:
3. schvaľuje štatút komory, vnútorné predpisy komory a etický kódex,
4. volí a odvoláva predsedu komory a ostatných členov orgánov komory,
5. priznáva postavenie hosťujúceho člena komory a udeľuje čestné členstvo v komore,
6. schvaľuje výšku členského príspevku a poplatkov v súlade so zákonom,
7. schvaľuje správu o hospodárení komory za uplynulý kalendárny rok,
8. rozhoduje o zriadení sekcií komory,
9. rozhoduje o ďalších veciach, ktoré si vyhradí vo vnútornom predpise komory alebo o veciach, ktoré sú upravené v tomto štatúte.
10. Zasadnutia snemu komory sa konajú podľa potreby najmenej raz za kalendárny rok. Predstavenstvo komory je povinné zvolať zasadnutie snemu komory do dvoch mesiacov odo dňa doručenia písomnej žiadosti
11. predsedu komory,
12. najmenej tretiny členov komory alebo
13. dozornej rady komory.
14. Rokovanie snemu komory vedie predseda komory. Snem komory schvaľuje zmenu štatútu, ďalších vnútorných predpisov ako aj zmenu etického kódexu nadpolovičnou väčšinou členov prítomných na zasadnutí snemu komory. Snem komory volí a odvoláva predsedu komory a ostatných členov orgánov komory a rozhoduje o ďalších veciach vyhradených snemu štatútom nadpolovičnou väčšinou členov prítomných na zasadnutí snemu komory.

**Článok 8**

**Predstavenstvo komory**

1. **Predstavenstvo komory** je výkonným a riadiacim orgánom komory so všeobecnou pôsobnosťou, rozhoduje o všetkých záležitostiach Komory, pokiaľ tento štatút či iné vnútorné predpisy komory neurčujú inak.
2. **Predstavenstvo najmä:**
	1. pripravuje a zvoláva zasadnutia snemu komory,
	2. zabezpečuje splnenie uznesení snemu komory,
	3. zostavuje a schvaľuje rozpočet komory a ročnú účtovnú závierku,
	4. hospodári s majetkom komory,
	5. rozhoduje o zapísaní člena do zoznamu členov komory,
	6. vedie a aktualizuje zoznam členov komory, hosťujúcich členov komory a čestných členov komory,
	7. priznáva a odníma postavenie hosťujúceho člena komory a čestného člena komory,
	8. podáva snemu záväzné stanovisko k uplatňovaniu vnútorných predpisov komory,
	9. aktualizuje výšku poplatkov za tie úkony komory, ktoré nie sú v kompetencii snemu komory,
	10. predkladá správu o činnosti predstavenstva snemu komory,
	11. schvaľuje vnútorné predpisy komory medzi zasadaniami snemu komory, najmä ak je to nevyhnutné z dôvodu zmeny zákona, alebo iných predpisov, ktorými je komora viazaná,
	12. zabezpečuje informačnú, dokumentačnú a publikačnú činnosť komory,
	13. je odvolacím orgánom proti rozhodnutiam profesijnej rady komory vo veciach odňatia povolenia a vo veciach uznania dokladu o absolvovaní vzdelávania vydaného zahraničnou inštitúciou,
	14. je odvolacím orgánom proti rozhodnutiam disciplinárnej komisie komory,
	15. ustanovuje volebnú komisiu.
3. Predstavenstvo môže vymenovať alebo zriadiť:
4. regionálnych zástupcov Komory,
5. pracovné skupiny Komory.
6. Predstavenstvo rozhoduje v zbore o všetkých záležitostiach, ktoré patria do jeho kompetencie; v nevyhnutných prípadoch alebo v prípadoch hodných osobitného zreteľa môže rozhodovať per rollam. Na platné rozhodnutie predstavenstva sa vyžaduje súhlas nadpolovičnej väčšiny členov predstavenstva prítomných na rokovaní. V prípade rozhodovania per rollam sa na platné rozhodnutie predstavenstva vyžaduje súhlas nadpolovičnej väčšiny všetkých členov predstavenstva.
7. Predstavenstvo tvorí minimálne päť členov komory, najviac však trinásť členov komory, skladá sa z predsedu komory, podpredsedu komory a ďalších členov. Členovia komory sú do predstavenstva volení snemom komory na obdobie 4 rokov.
8. Všetci členovia predstavenstva majú rovnaký hlas, v prípade rovnosti hlasov prítomných členov rozhoduje hlas predsedu, v prípade jeho neprítomnosti rozhoduje hlas podpredsedu.

**Článok 9**

**Dozorná rada**

1. **Dozorná rada** je kontrolným orgánom komory so všeobecnou pôsobnosťou, medzi jej hlavné úlohy patrí najmä kontrolovať:
2. činnosť komory,
3. plnenie uznesení snemu komory,
4. hospodárenie s majetkom komory,
5. činnosť predstavenstva komory a predsedu komory,
6. dodržiavanie vnútorných predpisov komory a rozhodnutí orgánov komory.
7. Dozorná rada taktiež
	1. predkladá snemu komory správu o hospodárení komory,
	2. podáva návrh na začatie disciplinárneho konania voči členovi komory,
	3. volí a odvoláva zo svojich členov predsedu dozornej rady komory a podpredsedu alebo podpredsedov dozornej rady komory.
8. Dozornú radu tvoria minimálne traja členovia komory, ale najviac však deväť členov komory. Členovia komory sú do dozornej rady komory volení snemom komory na obdobie 4 rokov.
9. Dozorná rada rozhoduje v zbore o všetkých záležitostiach, ktoré patria do jej kompetencie, v prípadoch hodných osobitného zreteľa, môže rozhodovať per rollam. Na platné rozhodnutie dozornej rady sa vyžaduje súhlas nadpolovičnej väčšiny členov dozornej rady prítomných na rokovaní. V prípade rozhodovania per rollam sa na platné rozhodnutie dozornej rady vyžaduje súhlas nadpolovičnej väčšiny všetkých členov dozornej rady.

**Článok 10**

**Profesijná rada komory**

1. **Profesijná rada komory** je profesijným orgánom komory, ktorý svojou činnosťou utvára podmienky na zvyšovanie profesionálnej úrovne sociálnych pracovníkov a asistentov sociálnej práce.
2. Členov profesijnej rady komory volí snem komory z členov komory a z hosťujúcich členov komory tak, aby bol zachovaný väčšinový podiel členov komory v profesijnej rade komory. Hosťujúci člen komory má v profesijnej rade komory rovnaké práva a povinnosti ako člen profesijnej rady komory okrem práva byť zvolený za predsedu profesijnej rady komory. Profesijná rada komory volí a odvoláva predsedu a podpredsedu alebo podpredsedov profesijnej rady komory.
3. Profesijná rada komory
	1. vydáva etický kódex, ktorý je po schválení snemom komory pre členov komory záväzný,
	2. vydáva odporúčania v oblasti sústavného vzdelávania v sociálnej práci,
	3. vydáva pravidlá hodnotenia sústavného vzdelávania v sociálnej práci sociálnych pracovníkov vykonávajúcich samostatnú prax.
	4. hodnotí sústavné vzdelávanie v sociálnej práci sociálnych pracovníkov vykonávajúcich samostatnú prax a informuje sa o sústavnom vzdelávaní v nadstavbových odborných činnostiach sociálnych pracovníkov vykonávajúcich samostatnú prax,
	5. podáva stanoviská k etickým otázkam výkonu sociálnej práce,
	6. podáva návrh na začatie disciplinárneho konania voči členovi komory,
	7. rozhoduje v prvom stupni v mene komory v konaní o povolení a v konaní o uznaní dokladu o absolvovaní vzdelávania vydaného zahraničnou inštitúciou,
	8. rozhoduje o námietkach proti nezapísaniu do zoznamu členov komory,
	9. vydáva potvrdenie o dĺžke výkonu samostatnej praxe sociálneho pracovníka na účely preukazovania praxe,
	10. vedie a aktualizuje register povolení,
	11. navrhuje zástupcov komory do akreditačnej komisie Ministerstva práce, sociálnych vecí a rodiny Slovenskej republiky pre oblasť vzdelávania.
4. Profesijnú radu komory tvorí minimálne päť členov komory vrátane hosťujúcich členov komory, najviac však trinásť členov komory vrátane hosťujúcich členov komory. Členov profesijnej rady komory volí snem komory z členov komory alebo z hosťujúcich členov komory na obdobie 4 rokov.
5. Profesijná rada komory rozhoduje v zbore o všetkých záležitostiach, ktoré patria do jej kompetencie, v prípadoch hodných osobitného zreteľa, môže rozhodovať per rollam. Na platné rozhodnutie profesijnej rady komory sa vyžaduje súhlas nadpolovičnej väčšiny členov prítomných na rokovaní. V prípade rozhodovania per rollam sa na platné rozhodnutie profesijnej rady vyžaduje súhlas nadpolovičnej väčšiny všetkých členov profesijnej rady.

**Článok 11**

**Disciplinárna komisia**

1. **Disciplinárna komisia** je orgánom, ktorý zabezpečuje výkon disciplinárnej právomoci komory voči členom komory. Disciplinárnu komisiu tvorí minimálne päť členov komory, najviac však trinásť členov komory. Členov disciplinárnej komisie komory volí snem komory z členov komory na obdobie 4 rokov.
2. **Disciplinárna komisia najmä:**
3. rozhoduje v prvom stupni v disciplinárnom konaní vedenom proti členovi komory, ktoré sa začalo na návrh dozornej rady komory, profesijnej rady komory alebo z jej vlastného podnetu,
4. posudzuje podnety na členov komory v oblasti porušenia povinnosti členov komory vyplývajúcej zo zákona alebo v oblasti porušenia vnútorného predpisu komory alebo etického kódexu členom komory,
5. plní oznamovaciu povinnosť o výsledkoch disciplinárnych konaní alebo o iných skutočnostiach,
6. volí a odvoláva zo svojich členov predsedu disciplinárnej komisie komory a podpredsedu alebo podpredsedov disciplinárnej komisie komory.
7. Podrobnosti disciplinárneho konania upravuje disciplinárny poriadok komory.
8. Disciplinárna komisia komory rozhoduje v zbore o všetkých záležitostiach, ktoré patria do jej kompetencie, v prípadoch hodných osobitného zreteľa, môže rozhodovať per rollam. Na platné rozhodnutie disciplinárnej komisie sa vyžaduje súhlas nadpolovičnej väčšiny členov prítomných na rokovaní. V prípade rozhodovania per rollam sa na platné rozhodnutie disciplinárnej komisie vyžaduje súhlas nadpolovičnej väčšiny všetkých členov disciplinárnej komisie.

**Článok 12**

**Funkčné obdobie**

1. Funkčné obdobie predsedu komory, členov predstavenstva, dozornej rady, profesijnej rady a disciplinárnej komisie je štvorročné.
2. Počas funkčného obdobia môže zaniknúť členstvo v orgánoch komory:
	1. vzdaním sa,
	2. vznikom prekážky nezlučiteľnej s členstvom v orgáne komory,
	3. smrťou alebo vyhlásením za mŕtveho.
3. Vzdaním sa funkcie zaniká členstvo v orgáne komory doručením písomného vyhlásenia o vzdaní sa predstavenstvu alebo predsedovi komory na adresu sídla komory. Členstvo zaniká dňom uvedeným v písomnom vyhlásení; inak dňom jeho doručenia.
4. Prekážkou členstva v orgáne komory je
5. právoplatné udelenie disciplinárneho opatrenia,
6. neúčasť na viac ako polovici zasadnutí orgánu komory v kalendárnom roku,
7. tri neospravedlnené neúčasti na zasadnutí orgánu komory,
8. neplnenie si povinností vyplývajúcich z členstva v komore, alebo v orgáne komory.
9. Namiesto predsedu komory, alebo člena, ktorému zaniklo členstvo v orgáne komory, nastúpi do orgánu komory člen komory riadne zvolený v doplňujúcich voľbách v zmysle volebného poriadku. Dovtedy orgán komory plní úlohy a rozhoduje aj bez člena, ktorému zaniklo členstvo v orgáne komory. V prípade uvoľnenia funkcie predsedu komory počas funkčného obdobia, jeho kompetencie preberá podpredseda komory v plnom rozsahu práv a povinností predsedu komory.
10. Uplynutím funkčného obdobia zaniká členstvo v orgáne komory na základe výsledku volieb do orgánu komory na sneme komory. Členstvo zaniká dňom uvedeným v uznesení o výsledku volieb; inak dňom konania volieb.

**Článok 13**

**Zásady hospodárenia**

1. Komora samostatne spravuje svoj majetok a hospodári na základe rozpočtu schváleného snemom komory na príslušný kalendárny rok.
2. Ak rozpočet na nasledujúci rozpočtový rok nebol schválený do 31. decembra bežného roka, spravuje sa hospodárenie komory v období od 1. januára rozpočtového roka do schválenia rozpočtu na príslušný rozpočtový rok rozpočtovým provizóriom. Výdavky uskutočnené počas rozpočtového provizória v každom mesiaci rozpočtového roka nesmú prekročiť jednu dvanástinu celkových výdavkov schváleného rozpočtu predchádzajúceho rozpočtového roka; výnimku počas rozpočtového provizória tvoria výdavky, ktoré sa uhrádzajú v súlade s termínmi splácania dohodnutými v predchádzajúcom rozpočtovom roku, výdavky na povinnú úhradu podľa osobitných predpisov a nevyhnutné výdavky spojené so zasadnutím snemu komory. Rozpočtové príjmy a výdavky uskutočnené počas rozpočtového provizória sa zúčtujú s rozpočtom na príslušný rozpočtový rok po jeho schválení.
3. Príjmy do rozpočtu komory tvoria
	1. členské príspevky,
	2. pokuty uložené v disciplinárnom konaní,
	3. poplatky súvisiace s výkonom samostatnej praxe,
	4. dary,
	5. príjmy z podnikateľskej činnosti, pričom komora môže podnikať iba v oblasti vzdelávania a vydávania odborných časopisov a publikácií na podporu plnenia svojich úloh v oblasti sociálnej práce,
	6. iné príjmy.
4. Podrobnosti hospodárenia komory upraví hospodársky poriadok komory.

**Článok 14**

**Záverečné ustanovenia**

1. Zmeny a doplnenia tohto štatútu písomnou formou je možné vykonať po odsúhlasení nadpolovičnou väčšinou členov komory prítomných na zasadnutí snemu komory.
2. Štatút komory nadobúda platnosť a účinnosť dňom jeho schválenia ustanovujúcim snemom komory[[1]](#footnote-1).

V Poprade dňa 22.11.2017 Titul Meno Priezvisko

 Predseda komory

1. Zmena Štatútu schválená na zasadnutí Snemu komory dňa 22.11.2017, nadobudla platnosť a účinnosť dňa 22.11.2017 [↑](#footnote-ref-1)